**În teasc sângele meu**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

caligrafie nouă în tâmplă

știu bine

precum în scoică tot oceanul cântă

nemurirea

s-a comprimat în clipă

smerit ai îmbrăcat tortura

drept cămașa zilei

eşti pe cruce

ghilotină de spaimă şi durere

verdictul fiecărei clipe

grea lespede pe noi apasă și ceruri

zăbrelite

țipă-n talpă

pironul

sfârtecă-ntruparea

să poți tasta sub geană oarbă

lumina ce nu arde

miracolul se vede nevăzutul

în iubire sparge mugur

bezna omenirii ai cusut în piele

alchimic

sângele Tău curge

curge

alb arde ancora de întuneric

experiment celest

finitul se revoltă plânge bucură și strigă

același ochi scufundă

fără pleoapă

trădarea și îngenuncherea

unul doar se știe

simte

este

zborul e mersul unui zeu prin carne

neîncetat se caută în mine

necuprinsul

deși sunt orb desenez sub limba sorții

portative

sub degetele adunate-n mudră

irupe

simfonia vieții

Tu

în poante

îngerii coboară-n atrii

pentru rugăciune